ડાયાબિટીસને મધુપ્રમેહ તરીકે ઓળખવામાં આવે છે. આ રાજરોગનો કોઈ ઈલાજ દવા અને ઇન્જેક્શન સિવાય નથી. આ રોગ એકવાર થાય તે પછી આજીવન રહે છે. આ અસાધ્ય રોગ ગણાય છે. તે બે પ્રકારનો હોય છે. ટાઇપ ૧ અને ટાઇપ ૨. ટાઇપ ૧નો અર્થ છે શરીર ઇન્સ્યુલિન બનાવી શકતું નથી. ટાઇપ ૨માં શરીરમાં ઇન્સ્યુલિન હોય છે પરંતુ પૂરતા પ્રમાણમાં નથી હોતું. આ રોગ થાય તો હૃદયરોગ, કિડની બગડવી જેવા બીજા રોગો પણ આવી શકે છે. વર્તમાનમાં જે દિનચર્યા બની છે તેના લીધે આ રોગના દર્દીઓની સંખ્યા દિવસેને દિવસે વધતી જાય છે. મધુપ્રમેહ સંદર્ભ એક નવું વિશ્લેષણ બહાર આવ્યું છે. તેમાં ચોંકાવનારી વાત એ જાણવા મળી છે કે મહિલાઓની સરખામણીમાં પુરુષોને આ બીમારી થવાની સંભાવના વધુ હોય છે. છેલ્લાં સાડાં ત્રણ વર્ષમાં (૨૦૧૪થી ૨૦૧૭ના મધ્ય સુધી) ૬૩ લાખથી વધુ નમૂનાઓના વિશ્લેષણમાં ૨૧ ટકા પુરુષો અને ૧૭..૩ ટકા મહિલાઓમાં રક્ત શર્કરા અથવા બ્લડ સુગરનું સ્તર જે સામાન્ય ગણાય તેના કરતાં વધુ મળી આવ્યું.